khistorydata/jeongjo-sjw-relations huggingface dataset:
정조 5년 · 목
領議政徐命善曰。祈穀大 祭不遠。誓戒只隔四五日矣。寒沍轉劇。此時躬祼。非但有觸冒之慮。亦不無掣礙之端。亟寢成命焉。予曰。歲首祈穀。每年親 享。卽予爲民重農之意。今不可停止矣。右議政李徽之曰。聖念所在。臣固欽仰。而此時躬將。誠切悶慮矣。予曰。省牲諸節。與 太廟有間。似無掣礙之端。故必欲躬行矣。命善曰。今番則事勢誠難親 享。更望還寢成命焉。予曰。 享日尙餘多日。當臨時更商下敎矣。命善曰。以武臣崔爀。幼學李夏鎭上疏。將奏回啓。予曰。此則以啓目回啓以入。予曰。今番都政。兵批久勤窠。足可分排乎。兵曹判書李性源曰。僉使窠。似可有裕。而至於萬戶。甚不足矣。予曰。僉使又出一窠矣。命善曰。臣亦見其狀本。則順天府使。無怪其不知。而方踏僉使。誠極駭然矣。旣是島配連坐罪人。而至有越海之擧。則身爲該鎭僉使。不能禁止。此實後弊所關。不可不嚴勘矣。予曰。該僉使。卽以禁軍差遣者也。大抵禁軍之積仕者。不可不收用。而每多不勝任之患。甚可悶矣。予曰。海伯貶題。多書中下。卿等見之乎。命善曰。臣亦見之矣。大抵各道監司之考績。初則頗嚴。而久則漸弛。以今番諸道殿最觀之。守令之中下甚少。豈有人人善治之理乎。予曰。朝著乏人。莫近日若也。昔則人多窠窄。今則窠多人窄。今日遞吏判則明日除兵判。國體豈不苟艱乎。宰臣中二人。有可合陞擢者。一則綜核詳明。罕有其比。而加資殆近十年。一則文學旣優。拙直可尙而。加資今至十三年。且京兆之任。聞甚善爲矣。命善曰。徐有隣鄭昌聖之文識才猷。俱是難得之人。且其加資。皆爲久次。果合陞擢矣。予曰。此歲已暮。趁今陞擢。亦爲亞歲之一政。徐有隣則其弟亦云久勤矣。予曰。正卿方有見窠乎。吏曹判書鄭民始曰。姑無見存之窠。而左參贊方在外。判尹亦以尹塾之疏。今日不入來矣。予曰。尹塾之疏。下語多不擇發。誠可怪矣。命善曰。近來反詈之風。甚可悶矣。予曰司僕故失馬事。欲一問於卿等矣。故失之數。爲二匹。則降一資。三匹則降二資。四匹則罷職云。然乎。平兵申大謙。當降二資。其將復爲訓正等職乎。命善曰然矣。予曰。昨聞承宣所奏。則降資人。入於歲抄中蕩滌云。然否。命善曰。論其勘律。與奪告身無異矣。予曰。法典所載。雖不可不行。而堂上則降資。堂下則越祿。亦甚斑駁。宜有澖狹之道。堂上亦依堂下例。幷以越祿施行。則似不大違於法意矣。命善曰。聖敎誠然矣。本寺草記。旣以允字批下。則法已行矣。許多閫帥守令之以此遞易。亦不可不念矣。予曰。東萊水使。到任屬耳。尤可悶矣。予曰。降資之代。吏兵曹直爲出代乎。民始曰。例於開政時。以降資單子啓下後出代矣。予曰。然則當待單子之人啓。有所下敎矣。予曰。近來監司之周年必遞。實爲可悶。而至於兩南。則當此災年。賙賑之策。專在於道臣。尤不可輕遞矣。予曰。昨見宣薦取才試記。則鄭學耕能越六兩矣。予曰。武臣講久不爲之。則有始勤終怠之患。且新薦內禁衛。亦欲一番試講矣。性源曰。今番都政。參下窠只有六窠。而四窠則欲差西北人及各道優等人。二窠則屬之騎士矣。所謂騎士輩。作隊呼冤。末乃揚惡。至於揮擲旗手之境。觀其擧措。極甚痛駭矣。予曰。此亦關係紀律矣。騎士輩何敢揚惡於兵判乎。禮曹判書金魯鎭曰。 宗廟春 享儀註。何以磨鍊乎。予曰。當攝行矣。魯鎭曰。正朝陳賀。與祈穀 祭齋日相値。以初四日退行乎。予曰。不必退行。權停也。予曰。凡節日陳賀。卽應行之朝賀也。予不以爲難。而若値有故。則自當停止。何必退行乎。民始曰。監察變通事。頃承下敎。而若以監察。代用徑僉履歷。以爲遷轉副正之階。則可無苟充之弊矣。予曰。然則爲副正履歷者。必將太多。亦甚難便矣。性源曰。徑歷卽四品。監察卽六品也。太不相稱。有違政例矣。予曰。階品如是相左。亦甚難便矣。此非遽然決定者。更加商確。後日稟處。予曰。近來吏批之窠。何其武臣之多也。民始曰。每都目末仕爲四人。而不能遷轉。故如是積滯矣。予曰。其中若有可合之人。則自兵批調用爲好。吏兵批相議。以爲疏滯之道也。予曰。吏郞停望之法。予實未曉矣。不言其某罪某事。而但書一停字於官案中。仍作永枳之科。豈不可怪乎。民始曰。臣當銓任。欲擬數人。試問其罪名。則銓郞不知其罪名。該吏亦不知事實。故臣不得通擬。而大抵通塞之法。一人停之。一人通之者。此其古例也。今則不然。一人停望。永不擧論。是誠可怪矣。予曰。人有可以停望之罪。則固當以疏論斥。今以銓郞之一筆。永置枳塞之科。此豈成說乎。被停者如或除拜官職。則輒皆引避不出。自處以改政者。亦不成說矣。向來銓郞復舊之時。大臣諸臣。皆言當行之事。故予果許施。而其時傳敎。藥房提調以承旨書之矣。其時。意或有一分矯弊之效矣。到今見之。非但無益。反又有弊。誠可悶矣。此後銓郞復有停望之擧。則難免反坐之罰。判堂以此言及於郞官。凡官案中。不知罪名而入於停望者。皆令今日內。去其付標。如是下敎之後。或有不從者。則吏判卽爲草記。且凡係通淸之事。吏郞初不致意。若有自上提敎。則又以六七望筒。一時幷通入。望之人多有不知名者。若復出掌通之法。則猶或可也。而持正通之如是淆雜。亦豈成說乎。此後銓郞。若復如前。則當有大懲創之擧。卿等知之。予曰。明日當受宣傳官講。兵判與禁御兩將。盡爲來待。宣薦禁軍。當行軍禮。跪起之際。若有參差不齊者。則別將當有其責。以此知悉
정조 5년 · 강
命關東春操與巡點停止。
정조 5년 · 목
領議政徐命善啓言。江原監司金憙狀啓。明春合操事。當依例擧行。而本道穡事。不免歉荒。合操與營將巡點何以爲之事。請令廟堂稟旨。三鎭勸別武都試。依例擧行爲辭矣。關東雖不設賑。大體未免失稔。合操與巡點。姑令停止。只行勸別武都試似好矣。予詢右相。李徽之啓言。臣意亦與領相同矣。予詢將臣。訓鍊大將具善復啓言。大臣所奏誠好矣。從之。
정조 5년 · 강
重推黃海監司李敬養。罷黜於蘭萬戶李廷復等。
정조 5년 · 목
領議政徐命善啓言。依傳敎黃海道殿最封發遲滯委折。發關査問於監司李敬養處矣。卽見其所報。則以爲。都事有故。獨爲磨勘。故十四日申時。始爲封發。其所遲滯。不可歸罪於撥路。而兵水營。則前期同議。趁卽封發。故到院差先爲辭矣。當初擧行。殊甚稽緩。頃旣以封啓遲滯。論勘水使。則今於監司。不可罪同而罰異。李敬養請罷職。從之。 右議政李徽之啓言。領相之請罷海伯。臣意亦不以爲過。而但到營屬耳。迎送之弊。不可不念。故敢達矣。敎以。卿之所奏。亦有意見。勿罷姑先從重推考。○兵曹判書李性源啓言。於蘭萬戶李廷復。助羅浦萬戶李載亨。己亥十月除拜下直。壬寅二月當爲瓜限。而下直後。故爲遲延一朔。翌月赴任。請幷罷黜。敎以。此兩邊將外。必多翌月赴任之類。獨於此請罷。得無斑駁之嫌乎。況此兩入。自上業已知名於宿衛。朝家酬勞之政。不宜看其大將之有罪無罪。幷及於褊裨。又況事端。自事端勞役。自勞役事係宿衛之勞。居本兵之長。固當獎勸之不暇。焉敢爲彼二窠之作闕。有此徑庭之所啓乎。擧條之歷日不下。意實有在。除拜後其在綜核之道。不可異同。他邊將之除拜後。過一朔赴任人。何不幷請罷黜乎。
정조 5년 · 강
命領敦寧家。遣御醫看病。
정조 5년 · 목
兵曹判書李性源啓言。今番別取才時。兩營騎士輩。以西北及六道優等人之將通融排望。作爲稱冤之端。號訴不止。故屢次曉喩。使之退去。則喧聒紛拏。甚至於揮擲旗手。紀律所關。極爲駭然。兩營大將推考。騎士別將及騎士將請汰去。從之。
정조 5년 · 강
罷承旨申應顯李東馨職。
정조 5년 · 목
領議政徐命善啓言。儒臣之違牌傳旨。事面與他自別。而朝前違牌。經宿不捧傳旨。事未前聞。大是溺職。昨日坐直承旨請幷罷職。從之。
정조 5년 · 강
命總廳還上偸食者。幷徒配。
정조 5년 · 목
總戎使李柱國啓言。本廳還上。當此歲末。未捧夥然。而其中初不分給於民間。保主人員役等偸食者有之。此則與民間未捧有異。雖歲後一幷督徵。終不備納者。請照律徒配。從之。
정조 5년 · 강
命禁營封不動錢。明年三四月內準償。
정조 5년 · 목
禁衛大將李敬懋啓言。臣營封不動錢一萬兩。以歲後還報事。訓將俄已稟定矣。本營歲初內入會計中。以此意懸註。而明年三四月內準償之意。請出擧條分付。從之。
정조 5년 · 강
命宣傳官試講。明日爲之。榻敎也。
정조 5년 · 강
召見承旨李在學于觀物軒。
정조 5년 · 목
予曰。吏曹停望。當初不過一時飭罰之意。而一番停望。便不收用。未免爲終身枳廢。此豈爲政弛張之道耶。且以通淸言之。不擇其人。苟然充數。聞名見面。不知爲何人後裔。何家族屬。亦非朝家簡選之意。此後則申飭銓曹。
정조 5년 · 강
命故失馬降資守令。以越祿擧行。
정조 5년 · 목
因吏曹故失馬守令降資單子。敎以。馬政關係至重。除非赦令。分養馬故失守令論罪一款。豈可無端分揀。而今番降資守令。均是三匹故失。而堂下窠則仍在。堂上窠則見遞。事之斑駁。莫有甚於此。且考法典。四匹以上罷職云爾。則設施之法意。亦可推知。朝筵旣問大臣。大臣亦以爲好。故失馬三匹降資守令。依堂下窠例。皆以越祿擧行。此單子勿施。
정조 5년 · 강
御籍御牒。命御覽後奉安。
정조 5년 · 목
因江華留守金煜[熤:I-PERSON] 御籍奉詣啓本。敎以。差使員奉來 御籍御牒。京兆堂郞俱詣權安處。同爲陪奉。再明日進呈御覽後。奉安藏譜閣事分付。
정조 5년 · 강
命徐有隣鄭昌聖。正二品陞擬。
정조 5년 · 목
敎曰。旣問大臣。兩重臣政事文學。俱合獎用。且今正卿位著甚乏。六官之長。未免移此易彼。國體亦可謂苟艱。同中樞徐有隣。兵曹參判鄭昌聖。今日政正二品陞擬。
정조 5년 · 강
有政。吏曹判書鄭民始。參判金文淳。參議徐有防進。
정조 5년 · 목
以丁範祖趙鼎鎭爲承旨。洪良浩爲大司諫。徐有成爲副修撰。徐有隣爲左參贊。鄭昌聖爲判尹。魚錫定爲兵曹參判。
정조 5년 · 강
以沈念祖爲吏曹參議。
정조 5년 · 목
敎曰。吏曹參議前望單子入之。
정조 5년 · 강
遞承旨趙鼎鎭丁範祖。以趙鼎鎭朴天衡代之。
정조 5년 · 목
敎曰。左副承旨許遞。前望單子入之。 政院。以範祖在外啓請下諭。敎以。許遞。又敎曰。承旨前望單子入之。
정조 5년 · 강
命畵員崔得賢復屬。
정조 5년 · 목
敎曰。畵員崔得賢永付司果。果是罔功之賞。向有勿施之命矣。近聞幷與畵員而刊汰云。此則過矣。今番年例歲畵。亦可爲最。宜有獎勸之政。復屬畵員事。分付該曹。又敎曰。自昔官給紙地雜種。而抄啓畵師。每於歲末。圖進歲畵。無異歲貢矣。此輩近來。全不致意。至於今年。所謂名稱著稱手品純熟者。亦皆草草成樣。繪品彩色。極爲駭然。能者旣有元定賞格。則劣者豈無別般罪罰。此亦紀綱所在。先呈畵師中。申漢枰金應煥金得臣。從當處分。以此分付該曹。後復怠忽。則隨現嚴處。預令知悉。
정조 5년 · 강
命濟州御史朴天衡。歲前復命與否狀聞。
정조 5년 · 목
因濟州御史朴天衡渡海狀啓。敎以。觀此狀本。爾能無事渡海。極可幸也。歲前復命與否狀聞事。回諭
정조 5년 · 강
命禁軍別將李漢昌。姑爲參酌。
정조 5년 · 목
敎曰門鑰前下敎。而夜深始乃口傳。如是遲滯。極爲駭然。禁軍別將李漢昌。事當處分。而姑爲參酌。此外一二內如有闕。皆令今日內。次次口傳。明日一體待令。
정조 5년 · 강
命儀杖庫郞廳柳鎭九。令該府處之。
정조 5년 · 목
漢城府啓言。臣等伏承傳敎。馳詣 御籍御牒權安所。以細仗鼓吹星火待令之意。捧甘於各該司。而細仗則終不來待。當該儀仗庫郞廳。請令該府處之。久之。敎以。判堂豈可不參。令政院待明朝牌招察任。
정조 5년 · 강
命時囚金魯永勘放。金海柱議處。朴光晦開坐捧招。
정조 5년 · 목
義禁府啓言。前副司直金魯永更招。終不直陳。泛稱遲晩。所當請刑。而曾經侍從。請上栽。敎以。從重勘律。又以魯永杖一百收贖。告身盡行追奪。私罪施行敎以。功議各減一等。又啓言。前慶尙左水使金海柱原情。泛稱遲晩。所當請刑。而曾經閫帥。請除刑推議處。允之。又以咸昌前縣監朴光晦拿囚啓。敎以。卽爲開坐。捧口招以入。
정조 5년 · 목
自內詣春塘臺陞座。 予曰。寒雪方下。諸試官除拜禮入侍。予曰。今予所御蟒衣卽古制。而 宣廟朝曾用此衣矣。守禦使鄭民始曰然矣。訓鍊大將具善復曰。 仁廟朝所御龍蟒衣。曾於臣家奉安矣。年前果爲還納矣。予曰然矣。予曰。右參贊徐有隣。漢城判尹鄭昌聖。牌去來催促。予曰。領將率諸禁軍。以次入來事分付。予曰。鄭學耕李身敬田義顯皆入來乎。善復曰。待令矣。民始曰。武經七書。每於開講時。尙有不足之歎。以軍門開板印出宜矣。予曰。册板在於平壞乎。民始曰。箕營雖有舊板。而字樣頑剝難印矣。善復曰。此是軍器寺開板之事。從近爲之好矣。予曰。亦係省費。平壞册板校頑印出也。命開講。收栍訖。各詢家閥年紀履歷。予曰。右參贊及判尹。更爲催促入來。予曰。今玆卿等陞擢。實出酬勞之典。深庸嘉歎矣。昌聖等曰。猥蒙恩資。涯分已過矣。予曰。卿言過矣。講畢。予曰。純通爲幾人乎。兵曹判書李性源曰。只曺翰振李身敬矣。予曰。略以上爲幾人乎。性源曰。徐英輔鄭學耕吳文常矣。予曰。此三人以略越講。便是初試。今以武技比較好矣。予曰。禁將率往訓鍊院。試取以來。仍敎曰。今日試講時。同等內禁衛鄭學耕徐英輔吳文常。比較然後。可以施賞。柳葉箭片箭六兩騎蒭講。五技。取二技。入侍試官試取以來。又敎曰。今日試講。意在拔尤。出身曺翰振。閒良李身敬。武經純通。相當職調用。予曰。宣傳官試講。以再明日爲之。承旨李在學曰。試官望更爲擬入乎。予曰。只以禁御兩將及直閣來參。予曰。臨殿講武。雪花滿庭。亦一佳景。不可無宣醞之擧。三軍門及兵曹。各辦五十數生雉。熾炭幷煮。以爲上下同甘苦之地。予曰。試取催促以來事分付。予曰。英輔則今已入格。自試所仍爲唱第以來事分付。予曰。徐英輔則以四技入格。可謂壯矣。敎曰。訓練院比較試射時。內禁衛徐英輔。柳葉箭三中四分。六兩三矢俱過十步。騎蒭二中。講略。五技四技入格。直赴殿試。之次內禁衛吳文常。五技二技入格。直赴會試。予曰。丁酉年禁軍。盡爲召入。敎曰。宣薦內禁衛復舊之本意。蓋在疏滯。而設施于今五年。迄未沾仕者。至於三人之多。渠輩落莫之歎。反不如不復舊之時。召見之後。豈無慰藉之擧。內禁衛李大遠李昌培安百漢。幷令該曹。都政後。待六品窠敍用。性源曰。都政後待其出窠調用宜矣。予曰。卿其從長爲之。命曺翰振等進前。下敎曰。爾等再明日殿講時。盡爲來待。予曰。入直禁軍。還詣直所事分付。還內。
정조 5년 · 강
遞兵曹參判魚錫定。以徐有寧代之。
정조 5년 · 목
敎曰。未肅拜兵曹參判許遞。前望單子入之。
정조 5년 · 강
宣薦內禁衛試講。純通以下施賞。
정조 5년 · 목
因宣薦內禁衛試講試記。敎以。純通二人。相當職調用。略三人。各弓子一張賜給。粗九十人。各箭竹三十箇賜給。再明日試講日。待令受賞。以此捧傳旨。仍爲付籤以入。
정조 5년 · 강
命武監酗酒。各別嚴棍。
정조 5년 · 목
訓鍊大將具善復啓言。近來武藝別監之以酗酒。連有犯罪者。故爲犯科者比比有之。臣意則酗酒者用棍時。各別嚴棍。從末降座。以防其奸弊。似好矣。從之。
정조 5년 · 강
命時囚朴先晦姑勿更問。柳鎭九捧供以聞。
정조 5년 · 목
義禁府啓言。咸昌前縣監朴光晦。多般究覈。其所納供。全事發明。請刑推得情。敎以。令該道道伯。除尋常親執嚴査。狀聞之意。卽爲行會。此囚姑勿更問。以待査啓。又以鎭九拿囚啓。敎以。捧供以聞。
정조 5년 · 강
獻納鄭淵淳。陳疏請徐魯修拿勘。林錫喆譴罷。賜批。
정조 5년 · 목
疏略曰。臣久叨論思之列。積有尸素之譏。進身無路。乞賜鐫遞。臣適有聽聞之可駭者。玆敢尾陳。今番冬至使行之過去黃州也。該牧使因一微事。與書狀官相詰。以至擅解兵符。勒授書狀。其事曲直。臣雖未知。兵符事面。何等嚴重。別星禮貌。亦自不輕。不可以事在私鬨。有所不問。臣謂當該牧使徐魯修。拿問勘處宜矣。至若奉命之臣。身兼外臺。受侮於守令。書狀官林錫喆。亦施譴罷之典焉。批以。守令事。遠外風傳。有難盡信。依所請拿問査處。書狀事不允。爾其勿辭察職。
정조 5년 · 강
右參贊徐有隣。判尹鄭昌聖。疏辭新資。幷賜例批。
정조 5년 · 강
司諫朴聖泰。疏陳父病乞遞。仍討諸賊。賜批。
정조 5년 · 목
疏略曰。臣父年今七耋。氣息凜綴。近因毒感。證形危苦。左右扶將。坐違召命。乞遞臣職。以便救護。噫乙未冬諸賊。尙忍言哉。臣謂相福營瑩中。亟從三司之請。其外諸賊。亦賜允兪。永絕亂本。斷不可已也。順安縣令洪樂淵。卽樂純國榮之同堂至親也。此而置之。凶徒餘孼。將無以止戢。亟施竄配之典可也。前郡守宋煥九。以德相爲叔。煥億爲弟者也。施以屛裔之典。以折奸萠。批以。洪樂淵事。旣有臺言。仍置。徒在於民弊。爲先改差。宋煥九事。屛之何益。爾其勿辭。救護父病。
정조 5년 · 강
大司諫洪良浩。陳疏討逆。賜批。
정조 5년 · 목
疏略曰。丙丁諸賊。于今六年。上下相持。當斷不斷。遂有國榮德相。接跡而起。宜亟膏之鈇鉞。肆諸市朝。而乃或偃死於床牖。薄投於荒裔。至若相福瑩中。乃是諸賊之腹心嚆矢也。亟揮乾斷。悉允三司之請。批。以所陳悉諭諸批。卿其勿辭行公。
정조 5년 · 강
原州幼學李春益。上疏請酒泉縣復設。賜批。
정조 5년 · 목
疏略曰。臣等所居酒泉。卽古之縣名。語其幅員。則四方周回。爲三百餘里。比之平昌旌善等郡。別無損益。語其關防形勢。則此縣介於關東要衝。北接大關嶺。南通鳥嶺。左右受敵。而一自革縣之後。一望空虛。四面失守。況且酒泉移屬之後。苦弊隱瘼。其數有十條。酒泉距原州爲百餘里。至於田稅大同。則陸路運輸於原州之興院倉。道里絕遠。夏霖冬氷。民皆荷擔。其弊一也。各邑貢稅運納之時。雖精舂之穀。必退乃已。蓋巧猾吏胥。一任谿壑之充。其弊二也。每年踏驗。書員執卜。任自低仰。白地徵稅。其弊三也。每當簽丁之時。有一二代充之擧。則必使酒泉之民。代望捧疤。不計土班。勿論黃口。科外冒充。其弊四也。原州糶糴倉庫。合爲六處。以斛準捧。以斗分給。剩穀盡歸該色之囊橐。營本官耗穀之作錢。猶難堪承。況色吏剩穀之作錢乎。其弊五也。朝家設置倉穀。蓋出於救荒恤民之意。酒泉則無論戶之大小。籍之有無。年豐則一幷勒給。年凶則奸吏擇其精穀。任自作錢。一萬五千石縣倉。作一奸吏市利興販之所。其弊六也。酒泉自營門分供之後。每戶有柴白米之役。營門稍遠。不能各自運納。添載他戶。其間浮費。無異元數。其弊七也。當初酒泉人戶。多至三千餘戶。而還上田稅。徭役良丁之許多痼弊如右。將不免空虛之地。而必當爲虎豹之窟。盜賊之藪。其弊八也。酒泉居民。種麻資生。而土豪吏屬。徵求無厭。南草黃淸。亦其土產。而輒歸邑府苞苴之物。其弊九也。酒泉一境。雖無近代之簪纓。亦有祖先之華顯。而特以僻處一隅。遠隔官府之。故本府下吏。視若敵手。乃爾凌加。甚至於軍簿之勒充。其弊十也。苟究弊源。則專由於附屬原州之致。臣實未曉當初廟謨之善後也。況今酒泉校址官廨倉庫樓閣。猶有存者。若聞復設之令。則必將首邱懷土。可期雄邑。伏乞俯詢廟。堂復設酒泉之縣。俾副顒祝之望。批以。疏辭下廟堂稟處。爾其退修學業。
정조 5년 · 강
命時囚柳鎭九議處。金海柱照律。
정조 5년 · 목
義禁府啓言。儀仗庫郞廳柳鎭九原情。泛稱遲晩。請刑推得情。敎以。除刑推議處。又啓言。金海柱身爲帥臣。莫重殿最。不遵定式。緘問之下。沒實納供。請照律。允之。
정조 5년 · 목
自內詣春塘臺陞座。 予曰。試官昨已行拜禮。直爲入侍。予曰。別將及領將。率受賞禁軍來待事分付。予曰。藥房提調徐浩修嚴璹入侍。仍命禁軍頒賞。予曰。藥房提調有何所奏乎。浩修等曰。昨聞首醫之言。則以爲宜進加減調中湯。而黃連則性味稍冷。以杏仁代入煎進似好矣。予曰。卿其從好爲之。還內。
정조 5년 · 강
遞承旨朴天衡。以鄭志儉代之。
정조 5년 · 강
命典牲主簿金華儉拿處。榻敎也。
정조 5년 · 목
領議政徐命善曰。日前筵中。已有仰陳。而目今寒威轉劇。誓戒期在明夕。終日親政之餘。又復觸冒。不勝焦悶。乞寢成命焉。予曰。勢有所礙。從當下敎矣。予曰。上疏之可以覆啓者。以啓目回啓。其他可奏事奏之。命善曰。今日賓筵。無他可奏之事。而大抵近來朝廷無事。閭里亦安。可謂太平世界。誠可幸矣。予曰。無事之時。不如有事之時。此時上下。益加交勉處也。命善曰。領敦寧聞於今日卒逝云矣。予曰然乎。極爲驚怛矣。以何症祟。遽至於此耶。命善曰。本有風濕之祟。而近來漸就危篤。終至於此矣。予曰。此大臣忠厚淳謹。且有向來樹立。今已云亡。實爲嗟惜矣。予曰。明日都政。無掣礙之端耶。命善曰。都目取稟。已下於卒單未入之前。似不必以此退行矣。吏曹判書鄭民始曰。且考前例。多有已行之規矣。予曰。大政雖値停朝市之時。固無退行之規。且多有已行之規。而至於大臣卒逝停朝市。與他自別。其在禮敬之道。親臨開政。終涉如何。且都政日。例有宣醞節次。此又未安。勢將退行矣。命善曰。下敎實出於優待之聖意。臣等誠極感歎矣。予曰。兵判日前事。予甚非之矣。於蘭照[助:I-LOCATION]羅浦兩邊將。則以翌月赴任。至請罷黜。梨津萬戶。則除拜後經月不肅。而無所皁白。豈不斑駁乎。伊日擧條之迄今不下者。有意存焉。今以諸道邊將之翌月赴任者。盡爲査出。則將不知爲幾人。豈獨止於兩邊將而已乎。拈出此兩人請罪者。抑以前日宿衛所將校而然乎。雖以朝廷士大夫言之。到今固不可追論。矧彼將校輩。有何可罰之事乎。況宿衛功勞。果何如也。在朝家酬勞之政。固當奬勸之不暇。而反有此作窠之擧。實莫曉其意也。兵判昨年都政。旣遭人言。今以傳敎。欲爲警飭矣。命善曰。宿衛將校之多年效勞。本兵之長。固當奬勸。而無端請罷。果是不善爲之事矣。予曰。 肅廟朝。有代柱帖之事。故予以仰述之意。凡守令邊將之除拜下直者。有所錄置。梨津萬戶之除拜。在於去月二十九日。而今日始以身病呈肅單。豈有如許紀綱乎。命善曰。渠以幺麼將校。過朔不肅。極爲駭然。果是實病。則兵判固當筵達遞改。而不此之爲。亦可怪矣。予曰。究其本事。必由於執吏之奸弊。兵判亦安知邊將朔數之多寡乎。予謂李命植曰。刑判筵退後卽。令捉囚。過都政後。詳覈以聞。予曰。戶判曾在西銓。果善爲矣。命善曰。彼重臣向時政注。果皆虛閒。而凡於國事。亦極謹愼矣。予曰。前後注擬之間。未見用意之事。且其規模之謹約。實爲可尙。今於度支。亦必善爲矣。命善曰。鄭好仁今日亦懸病。誠過矣。予曰。予欲下敎。而未及爲之矣。大司諫洪良浩曰。近年以來。逆變層生。巨魁大懇如鄭妻龜柱者。又如國榮德相者。相繼而起。至若相福瑩中。實與諸賊一而二。二而一也。亟將群凶。明正典刑。其餘臺啓所請。如法裁斷。予曰。前已悉諭矣。予曰。禁御兩營千總。必以曾經邊地差出矣。近來亦用此例否。副司直李敬懋曰。近來亦然。而至若峻望。則雖未經邊地。亦或啓下矣。予曰。宣傳官李儒慶[敬:I-PERSON]。旣多效勞於承傳。且講陳都計劃。以百三十四分居首。宜有施賞之典矣。予曰。禁御千總。旣是邊地履歷。則今以邊地之代。先差禁御千總。以爲陞邊防禦使之階則似好矣。敬懋曰。時任宣傳官。雖不得差下千總。而此則旣承特官。卽當差下矣。且未經邊地而直爲防禦使者。多有已例矣。予曰。此例在於何時耶。敬懋曰。雖以近例言之。柳達源李樀。亦直除防禦使矣。予曰。此則似是未定式之前矣。予曰。此亦關係官方。若無前例。則何可違式而直除乎。吏判筵退後。詳考前例之有無。言送于政院。予謂校理尹臒曰。學製何日當設行乎。臒曰。臣不見帶學敎授矣。予曰。以副望昨已落點。而尙不知之。似不頒布而然。承旨出去後。査其委折可也。旣已落點。卽爲肅拜。而學製雖値停朝市。勿拘爲之也。
정조 5년 · 강
命北兵營合操及茂山春操。姑令停止。
정조 5년 · 목
領議政徐命善啓言。北兵使李鼎炳狀啓以爲。行營屬軍兵合操及茂山以北各衛軍兵明春巡操。依定式擧行事。令廟堂稟旨矣。今年穡事。北關雖勝於南關。其爲失稔則一也。詰戎之政。固不可連停。而留待秋成。亦不可謂曠廢。臣意則明春合操巡操。姑令停止似好矣。予詢右相。李徽之啓言。臣意亦以爲待秋退行似好矣。予詢諸將臣。訓鍊大將具善復啓言。待秋退行。無損於戎政。臣意亦無異同矣。御營大將李昌運啓言。災年赴操。誠有弊端。姑令停止似好矣。禁衛大將李敬懋啓言。臣意亦無異議矣。從之。
정조 5년 · 강
命兩西勅需庫典守。別遣摘奸。
정조 5년 · 목
領議政徐命善啓言。似聞兩西各邑勅需庫。擧皆枵然云。此蓋由於爲守令者。只爲目前之嬴息。罔念不時之策應。旣是儲蓄備豫之物。則暫時借貸。用其殖而留其本。似無所妨。而勅行出來。每患急遽。或値債貸之未收。終至辦給之無路。則其爲國事之狼狽。當復如何。自夫隱結盡納之後。守令藉賴之資。惟在於加分一路。而加分今不得生意。則又以勅需料利爲妙方。前此所犯。雖不追究。自今典守。宜加另飭。當於春初。別遣摘奸。以爲隨現重繩。而先以此意。行會兩西。使之一一知委。請俾免科罪。從之。
정조 5년 · 강
命京外公私債。勿爲督徵。
정조 5년 · 목
領議政徐命善啓言。向因民瘼之俯詢。特軫錢荒之爲弊。預下貢價。以爲一分矯捄之方。而適値歲末。徵債紛紜。財用圚乏。閭里之艱苦轉甚云。京外徵債。雖有嚴防之朝禁。貸殖者擧皆富豪。假貸者多是貧賤。則一例徵索。亦其必至之勢。至於公債。固不容不捧。而當此罄竭之日。宜有闊狹之政。公債則限正月。私債則限秋成。勿爲督徵事。分付秋曹京兆及京外各該司。請俾小民。賴以息肩。從之。
정조 5년 · 목
敎曰。紀綱雖曰解弛。幺麼邊將除拜。殆近一朔。今日始以身病出仕樣肅拜。旣過三日。則該曹之無一言皁白。致煩提敎而後已者。揆以事面。已極未安。況於日前賓筵。除拜後翌月赴任邊將。尙有罷黜之請。獨於此邊將。如是曲恕。豈非大段逕庭之擧乎。臨政銓官。擧條如許。彼武士輩。得不拂鬱。兵曹判書李性源從重推考。 敎曰。兵曹政吏。令該曹科治。都政後捧供。
정조 5년 · 강
遞同義禁李柱國。
정조 5년 · 목
領議政徐命善啓言。同義禁李柱國。方有身病。金吾劇務。不宜久曠。請許遞。從之。
정조 5년 · 강
命公貨逋欠。依前督捧。
정조 5년 · 목
吏曹判書鄭民始啓言。大臣以公私債。姑勿侵徵事仰達。而但公貨逋欠。與債負有異。此則請依前督捧。從之。
정조 5년 · 강
命麗王陵修改。待民力有裕擧行。
정조 5년 · 목
開城留守鄭昌順啓言。日前有麗朝諸陵奉審修改之命。而本府麗陵。爲三十九陵。僅審十九陵。仍値大雪。不得奉行。固當歲後。次第奉審後有無頉。當爲狀聞。而以臣之已奉審諸陵言之。莎草之外。石物或有執頉處。若幷欲修改。則方當竅春。役民浩大。今番則只以莎草修改後。其餘役處。待民力有裕時請擧行。從之。
정조 5년 · 강
命開城府公債。一體寬緩。
정조 5년 · 목
開城留守鄭昌順啓言。領相俄以公債徵督寬緩事。仰奏蒙允。本府公私經費。專靠債殖。近來凋殘之中。勅庫尤甚。所謂庫儲。僅支一勅。而又其中。有近萬兩負債之人。今方督捧。此則似不當一例緩督矣。領議政徐命善啓言。此則與逋欠有異。恐不可區而別之。一朔之間。無甚關係。一體寬緩似好矣。敎以。依領相所奏爲之。
정조 5년 · 목
大司諫洪良浩啓言。臣於年前待罪北邑。躬審障塞。則關防無一可恃。至於犯越一事。公江諸邑則別無貂蔘之弊。而專以薪樵之艱。每多潛採之擧。愚民之觸犯。職由於此。輿覽所載鹿屯島。卽古忠武公李舜臣設屯田擊野人之地。而今已移入彼地。每當潦盛之時。輒致崩嚙之患。生民之失業。猶屬細故。疆土之日縮。豈非大患耶。誠宜守土之臣。緣江植木。着意長養。至於水道之衝決處。極力防築。俾復故道。亦令道帥臣。考察勤慢。俾有成效。則庶爲嚴邊禁固疆域之一助矣。請令備局。分付本道。敎以。所奏好矣。春初已以此事。申飭該道。至令定其考績之高下。而其間修擧與否。有未可必。更令備局。依卿奏行會。
정조 5년 · 강
命北塞戎政。自廟堂從長稟處。
정조 5년 · 목
大司諫洪良浩啓言。火炮者。卽兵家之猛器。而我國之長技也。竊見北塞諸邑。專不鍊習。月朔習操。只挾空銃。軍中掌號。以鼓代用。每於鹿茸進上之時。募得砲手。定限行獵。而旣不素嫻。絕難捕捉。臣怪問其故。則吏校傳言。有一御史因犯越事。歸奏設禁云。守邊之策。莫疏於此。事係邊政。下詢大臣將臣而變通。恐不可已矣。予詢大臣。領議政徐命善啓言。未知御史歸奏之語果何如。而因此設禁。幷與習操時。廢閣火砲之具。則邊上戎政。疏虞莫甚。依諫長所陳似好矣。右議政李徽之啓言。此事想有委折。而邊上尙武之地。只爲嚴禁犯越。不許軍中之用砲。殊涉疏虞矣。予詢將臣。訓鍊大將具善復啓言。邊上戎政。尤重於他道。而六鎭之禁銃。實是疏虞。臣亦曾聞此事。問于北關人。則鹿茸行獵時。潛越一帶水。則行獵最易。故自多犯越。御史陳白。毋論公私銃。一幷藏置。而在鍊習之方。實甚悶然。火砲裝放。使之熟習似好矣。御營大將李昌運啓言。臣意則邊上戎政。尤宜修擧。自各邑鎭鍊習。只用於習操時。嚴禁其私放禁衛大將李敬懋啓言。六鎭之嚴斷私銃者。蓋我境山皆重濯。彼地則無非獵場。不禁私獵之狹銃者。則潛越之弊。萬無防遏之勢。故雖近於因噎廢食之政。前後北兵使之稍欲察飭者。率皆約束沿江邑鎭。收聚民間私銃。幷藏各該地方武庫。而至於事關操鍊處。未嘗禁砲。今不可弛禁私銃。猝至蕩然矣。敎以。前北伯各陳所見。副司直徐浩修啓言。六鎭與彼地。只隔一衣帶水。樵採行獵之類。每多潛越之弊。誠可悶矣。今若許令私習火炮砲。則前頭武藝之精鍊。未及收效。而目下挾技潛越。殺傷邊境之生事。必無歲無之。且今禁令。不許民間之私放而已。至於操鍊時。則未嘗禁之。臣意則恐不可輕易變改矣。刑曹判書李命植啓言。臣意與徐浩修所達無異矣。開城留守鄭昌順啓言。大司諫之言。固出遠慮。而兩備堂之奏。亦有近憂云者。似爲得之。若許火砲。則目下犯越。利之所在。恐不可禁矣。敎以更自廟堂詳考。從長稟處。
정조 5년 · 강
命大政。退定於二十七日。
정조 5년 · 목
敎曰。大政雖値停朝市。元不應頉云。而大臣卒逝停朝市。事面自別。其在禮敬之意。何循常例。二十五日親政。退定於二十七日。
정조 5년 · 강
南陽府使姜游。疏陳本府地形。仍請築城。賜批。
정조 5년 · 목
疏略曰。臣待罪本府。或因糶事。或因田政。周行疆內。大抵地形。三面環海。乃海防之要衝。而無一關防之設置者。臣實惜之。然旣有江都。則今不必保障之疊設。而此係地利。則亦惟在聖明之裁擇矣。至若本府邑基。介在兩山之間。若築城於邑基而橫截。則此爲要害可守之地也。若以時絀力鉅。難之。則臣以爲土城亦自不妨。蓋土城之完。還勝於拳石之相累。若於土城之上。又設女堞而間置雉城。以瞰外賊之傅城者。則防守之道。石與土無間矣。至於工費。本府還穀。爲數萬餘斛。其數旣多。耗上生耗。反爲民弊。若捐此數而付之幹事之臣。使之量宜用之。則當不煩京曹之策應。臣旣守土。亦當捐廩鳩財。可以辦工匠一月之糧矣。臣書生也。何敢與議於軍旅之事。而乃敢具疏。幷附本府地圖而上之。伏乞下詢廟堂而裁處焉。批以。將爾所陳。按圖較看。而形便有難遙度。原疏幷地圖下廟堂。與諸將臣爛商。使之畵一覆啓。以爲參量裁處之地。
정조 5년 · 강
施領敦寧李溵隱卒之典。
정조 5년 · 목
敎曰。近見容觀之衰朽。而一時微疴。意謂遄獲勿藥。遽聞長逝之報。驚怛不已。弔祭等事。依禮文擧行。祿俸限三年輸送。柩材令該曹擇送。成服日當遣近侍致祭。而此大臣之乙未冬筵奏。奚但爲伊時之樹立。至今思之。不任感歎。旣有此樹立。則襄禮之前。宜擧易名之典。以此意令弘文館知悉。諡狀必令從速修送。自政院微稟。
정조 5년 · 강
命前承旨李東馨等敍用。
정조 5년 · 목
敎曰。前承旨李東馨敍用。申應顯一體敍用。
정조 5년 · 강
以李東馨爲承旨。前望也。
정조 5년 · 강
命祈穀 祭。行於次辛日之例。博考草記。
정조 5년 · 목
敎曰。祈穀 祭行於次辛日。或有可援之例乎。令內閣博考典例草記。二十六日受誓戒。觀勢爲之。齋官姑勿塡差事。分付吏曹。
정조 5년 · 강
命陣居首宣傳官李儒敬調用。居末人施罰。五營將官射講論賞置之。
정조 5년 · 목
敎曰。今辛丑宣傳官射陣。射則雖不如例設行。而陣則旣依事目爲之。宜有賞罰。陣居首宣傳官李儒敬一百三十四分。奚特計劃爲最。前後承傳。勤勞甚著。且聞再準瓜。而以親年。不得敍遷云。今都政。近地應遷歧調用。之次宣傳官閔百履八十五分。內下筒箇一部賜給。之次宣傳官李尙謙七十八分。李晢六十九分。李近冑六十六分。李東善六十五分。各內下箭竹五十箇賜給。宣傳官李琦鉉等三十五分。劃數不多。幷勿論。其中最居末人。自本廳施罰。如有經遞而應試次數未準者。不可以居末論。準次而劃少者施罰事。分付該廳。每歲末五營堂上堂下將官射講年例計劃。則旣未逐朔設行。書啓論賞一節。今番姑令置之事。分付各營。
정조 5년 · 강
命典牲主簿金華儉拿處分揀。
정조 5년 · 목
因拿處傳旨。敎以。分揀。此後無敢如是之意嚴飭。
정조 5년 · 강
命梨津萬戶。令該府處之。
정조 5년 · 목
敎曰。梨津萬戶差除。今至幾日。而焉敢以身病。今始懸頉于肅拜單子乎。事極駭然。令該府處之。
정조 5년 · 강
宗廟春享。命攝儀。
정조 5년 · 목
敎曰。臨期命攝。徒涉欠誠。 宗廟春享大祭攝儀。
정조 5년 · 강
以鄭好仁洪良浩爲同義禁。
정조 5년 · 목
敎曰。同義禁前望單子入之。
정조 5년 · 강
命延安府田畓反換收租。詳考草記。
정조 5년 · 목
黃海監司李敬養。以延安府田畓反換。收租更爲磨鍊馳啓。敎以。收租案磨勘後換。田畓。以小米作大米。果有前例乎。令該曹詳考草記。
정조 5년 · 목
民始曰。日寒愈劇。臨殿親政。實爲可悶矣。予曰。不必過慮矣。民始曰。涵仁亭極甚狹窄。以誠正閣爲之似好矣。予曰。旣有補階。可以開政矣。予曰。兵判位在八座之列。而如是擧行。事甚怪駭矣。卽欲處分。而都政隔日。有若臨陣易將。故姑爲含忍矣。民始曰。日前事果不善爲矣。予曰。吏兵曹草闕記持來。予曰。今番都政。窠闕何如。民始曰。初有不足之慮。今則頗有裕而多出復職矣。承旨徐有防曰。昨以輕囚放釋有下敎。而金恒柱禁推傳旨。尙未啓下。何以爲之。予曰。以分揀書出頒布。
정조 5년 · 강
大提學金鍾秀。疏陳母病乞遞。賜批。
정조 5년 · 목
疏略曰。臣母疾病沈頓。臥起相須。實無離側之望。噫臣於文衡之職。旣自斷以盜竊駔儈。又以死不敢承命之意。質言於章疏。而寶鑑跋文。事體至重。纂局進御。期日漸近。萬一以臣之故而遷延誤事。則將何以贖其罪耶。亟命汰臣文衡之任。準臣歸養之請焉。批以。信爾跋文。將無撰出之時。而寶鑑進呈。亦可因卿愆期乎。卿在茇舍之頃。離捨與否。不須說也。到今分義處義。自有輕重。卿其勿辭。斯速上來行公。
정조 5년 · 강
黃海監司李敬養。陳疏請譴。賜批。
정조 5년 · 목
疏略曰。迺者殿最遲滯。飭敎截嚴。繼又伏聞。日前大僚。至請譴罷。荷聖上仍任之命。噫考績自是重事。緣臣疏鈍。不善同旋於封發之際。臣何敢以有罪倖逭。乞賜威罰。以爲藩臣不職之戒。批以。懋哉益愼。卿其勿辭愼哉。
정조 5년 · 강
命知事蔡濟恭。大提學金鍾秀上來與否知入。
정조 5년 · 목
敎曰。兩重臣斯速上來之意。業已飭敎。而今至旬餘。俱無動靜。見今歲除只隔數日。一味在外。徒勤絲綸。寧有如許國體。知事蔡濟恭。大提學金鍾秀上來與否。自政院知入。
정조 5년 · 목
成均館啓言。卽接四學牒報。則四學當年條學製。因敎授之有頉。俱不得設行。故四學報來。只爲一百三十人。旣不滿一百六十人。而合製之依例設行。有違常規。若以四學報來之數。量減合製之數。則似與法意稍合。而事係變通。何以爲之。敎以。每等庠試。必令限內設行。過限則勿試。年前大司成筵奏定式。而此乃復古例之擧也。本館必有可據之例。斯速詳考草記。
정조 5년 · 목
因開城留守鄭昌順。正朝問安班進參事離營狀啓。敎以。此非刑殺文書。則何不入啓乎。當該承旨推考。
정조 5년 · 강
命金光洙嚴刑後。還發配所。
정조 5년 · 목
黃海監司李敬養。以金光洙到配馳啓。敎以。雖因朝令。先爲發配。而此等民習。不可不嚴懲。待用刑。令該道道臣。更爲捉致。除尋常各別嚴刑後。還發配所事分付。
정조 5년 · 강
命江原監司金憙。緘答改修正上送。淮陽府使朴師崙拿勘。
정조 5년 · 목
因刑曹江原監司金憙緘辭照律啓目。敎以。此緘答。無異金海柱緘答。方面體重。姑不處分。該曹之曲循捧入。不可無警。當該堂上推考。此緘答還下送。使之罔夜改修正上送。如或遲滯。難免重勘。以此嚴飭。此後緘答。有沒實之弊。該曹草記勿施。更爲發緘取招。定式施行。司憲府照此爲之事分付。又因刑曹淮陽府使朴師崙緘辭照律啓目。敎以。道伯則方面體重。雖不處分。而當初分揀。旣出於軫念飢民迎送之弊。則在渠道理。豈敢如是沒實納招。此實國綱所在。此緘答還給該府使朴師崙。爲先令該府拿問嚴勘。開春不遠。民窮轉甚。此時拿來。有關民弊。待麥秋拿來事。分付該府。
정조 5년 · 강
命祈穀 祭攝儀。
정조 5년 · 강
御涵仁亭。行都政。吏曹判書鄭民始。參判金文淳。參議沈念祖兵曹判書李性源。參判徐有寧。參議趙時偉。參知柳誼進。
정조 5년 · 목
予曰。朝日甚寒。殿上列爐。庭下熾炭。而令該郞親執看檢。予曰。傳敎寫出間。兩銓草望。先爲擧行。敎曰。政注之法。不過曰拔尤也循資也。而二者不可廢一也。蓋偏於拔尤。則所擧未必盡賢。而勤仕者多滯。專於循資。則常調皆可遍歷。而有才者不擢。必也計仕序遷。無開僥倖之門。量才授職。必當椳臬之任然後。二者幷擧。而政注之法得矣。夏冬二政。政之大者。每當斯時。輒勤飭敎。而責考前後。殊乏實效。豈誠政注之難其材歟。抑秉銓者視爲故常。而不加之意也。大抵守令。係一邑休戚。則不可不愼擇。而準考連上之人。幷須遷轉。初仕爲百里階梯。則不可不精選。而抱才固窮之士。宜先簡拔。武班經僉。亦當外遷。毋忽疏滯之方。蔭路詞訟。要在可堪。何抱陞六之序。至若淸白吏子孫。戰亡人遺裔。在所獎恤。尤宜錄用。而文官十窠之振淹。庶類三曹之疏菀。亦豈可備例塞責。拋棄不行也哉。西北爲尙武之地。故纔下拔擢之敎。而湖嶺多讀書之人。則宜有搜羅之擧。凡此數事。皆今政注之所當務。而要不越乎循資拔尤二者而已。苟能度其能之小大。較其勤之久近。參用於彼此之間。不涉乎低仰之私。則何患二者之難擧哉。啓事薦才。縱未追於山公。當銓奉公。庶無讓於平仲。必須勉旃。毋徒曰故常之飭也。至於西銓。予未知今番作窠之爲幾。當得之爲誰。而旣係武弁之勸沮。何減吏批之得失。第須愼之。無或忽諸。又敎曰。在外未肅拜有情勢臺諫幷許遞。今日政先爲差出。待下批牌招。守令署經。皆於明日爲之。又敎曰。親政時入侍注書及尙瑞院官員。依例陞六。又敎曰。武弁序階之人積滯。莫若近日。邊禦兩窠。尤合疏通。作窠最久者。毋踰此窠。楚山府使李東泰。令該曹內移。又敎曰。晝則把門。夜則巡墻。效勞實爲不些。終歲之苦。宜有酬獎之擧。集賢門哨官二人。問名調用事。分付兩銓。 政院啓言。諫長不得兼金吾。援例陳章然後。始乃蒙遞。而大司諫洪良浩。除拜同義禁之後。未及陳疏。該曹已抄闕記云。何以爲之。敎以。諫長許遞。 吏批。以朴存源爲錦山郡守。李宜耆爲淸道郡守。張獻慶爲延日縣監。任屹爲三和府使。徐侃修爲南原府使。金宗範爲海州判官。金魯淳爲大司諫。趙策弼爲司諫。宋銓鄭德弼爲掌令。尹行元崔烜爲持平。宋翊休爲獻納。趙公鎭李魯春爲正言。許任爲長湍府使。李基成爲楚山府使。洪義榮爲全義縣監。金啓濂爲燕岐縣監。邊鎭城爲三水府使。李尙訥爲茂山府使。柳大源爲穩城府使。閔光晉爲甲山府使。趙貞相爲昆陽郡守。高雲瑞爲郭山郡守。吳春魯爲平昌郡守。林夏喆爲金浦郡守。尹壽民爲端川府使。趙彥心爲雲山郡守。張濟斗爲長鬐縣監。朴文絅爲高敞郡守。趙光逵爲龍潭縣令。洪景游爲文義縣令。李崇運爲陰城縣監。柳孝源爲平山府使。尹昌淳爲兎山縣監。魚用元爲順安縣令。任璸爲禮安縣監。李碩模爲狼川縣監。韓重裕爲靈山郡守。魚錫定爲寧越府使。丁範祖爲豊川府使。李顯永爲成川府使。曺命楫爲長淵縣監。具綱爲長興府使。崔範星爲草溪郡守。申完爲萬頃縣令。李儒敬爲坡州牧使。李性重爲知禮縣監。尹廷烈爲奉化縣監。李健秀爲中和府使。辛弼垕爲蔚珎縣令。鄭一祥爲禮曹參判。 敎曰。守令署經。兩司不可不備員。在外臺諫許遞。今日政差出。待下批牌招察任。 以姜垣李錫夏爲持平。李頤祥李家煥爲正言。李義行爲大司諫。金光岳爲掌令。尹長烈爲司諫。趙錫穆爲獻納。 敎曰。次對在明。署經有命。今日政新除授臺諫在外人幷許遞。以在京無故人差出。待下批仍卽牌招。 以李敬玉爲大司諫。朴趾慶爲持平。鄭彥郁爲獻納。曺允大爲正言。李昌運爲右尹。申史源爲假監役。李萬運爲敦寧參奉。金鍵爲 寧陵參奉。李英澤爲 元陵參奉。鄭東輔爲 懿陵參奉。鄭存祚爲 泰陵參奉。金絅采爲 宣陵參奉。金漢東爲 敬陵參奉。李協聖爲 英陵參奉。韓宗鎬爲 義陵參奉。李榏爲 定陵參奉。趙衍玉安宗孝爲假引儀。史源以下幷初仕也。 兵批。以李明運宋文載爲副總管。金致晙爲洪州營將。洪志浩爲三陟營將。閔致協爲西原營將。李義彬爲京畿中軍。致晙以下幷新資也。趙元㫬金尙源吳始赫爲部將。崔名宇宋奎瑞張齊綱李檜壽鄭昌復爲守門將。李㙉爲同仁權管。元㫬以下幷初仕也。 敎曰。今日政新除授守令察訪營將中軍邊將別將虞候。吏兵批出六及復職初入仕。幷令明日謝恩後留待。
정조 5년 · 강
知義禁鄭好仁。疏彈尹塾。賜批。
정조 5년 · 목
疏略曰。臣官崇望輕。逢此駭妄之人。猝然遘被臣誠撫躬。寧欲無吪。其所逞憾。專在於貶第之居殿。其所洩憤。惟出於極口詬辱。臣之不足。又及臣兄。何其傷風之甚也。自古按藩者何限。貶下者亦何限。而曷嘗有蓄毒反噬。看作必報之讎。認爲不共之義。如今日尹塾之爲者哉。靜言思之。罔非臣罪。恭俟威譴。乞削臣職。批以。卿其勿辭行公。
정조 5년 · 강
遞吏曹判書鄭民始。以金鍾秀代之。
정조 5년 · 목
敎曰。予於此重臣。曲諒之心。豈或歇後而然。猶置之睢盱之場者。予意誠以公私自有重輕。況此重臣處地。異於他人。不得不擢授見任矣。今政大政順成。注擬平當。物情之洽然。可以推知。予甚嘉尙。聞銓家。以大政謂之瓜限。及今體諒。實爲兩便。而政罷後卽席許遞。已例不啻班班。吏曹判書鄭民始今姑許遞。 因吏曹判書有闕政稟。敎以。前望單子入之。
정조 5년 · 강
遞承旨李東馨鄭志儉。以徐鼎修沈念祖代之。
정조 5년 · 목
敎曰。奉命承旨許遞。前望單子入之。又敎曰。右副承旨許遞。前望單子入之。
정조 5년 · 강
命學製變通。更考前例。指一草記。
정조 5년 · 목
成均館啓言。臣奉聖敎。取考謄錄。則丁西十一月。因諫臣所啓。學製分四等取十人。而踰等則削製事定式矣。同月年十二月。因大司成徐浩修所啓。學製過限則削製。不無掣礙之端。或飭勵或變通事。又爲定式矣。己亥年四學夏等學製。因朝家之有事。未得設行。同年十一月。大司成李命植。以此筵稟。而與無端不爲有異。各等前。先試下等事命下矣。伊時夏等學製。追後設行於冬月。而定式之後。學製過限。仍爲削製之例。本館無他可據謄錄。敎以。此等無稽之例。予亦不知何以爲答。自本館更加廣考前例。指一草記。仍卽擧行。
정조 5년 · 강
命判堂開坐。政吏處捧供事。分付刑曹。
정조 5년 · 목
敎曰。參議新除。意或修擧故也。況此等事擧行。亦必詳明。明日判堂勿參賓對。明朝開坐。政吏處捧供。判堂持供辭來待。問目則參議以昨日該房稔知本事。出意見發問。期於取服事。分付刑曹。如卽直招。不必施威。一體分付。
정조 5년 · 강
命前兼春秋金鎔拿處分揀。梨津萬戶趙愿汰去。
정조 5년 · 목
因拿處傳旨。敎以。分揀。又因拿處傳旨。敎以。如渠微賤之類。何必拿處。汰去。
정조 5년 · 강
眞殿正朝祭齋宿。命依八九月例擧行。
정조 5년 · 목
敎曰。明日 眞殿正朝祭享齋宿。一依八九月例擧行。申後當出宮。該房知悉。
정조 5년 · 강
惠慶宮內入錢木。命依昨年歲末例入之事。分付戶曹。
정조 5년 · 강
行次對于誠正閣。仍召見守令邊將出六復職初仕人。
정조 5년 · 목
予曰。刑判何不同爲入來。其令卽爲入侍。予曰。今番都政。果何如也。領議政徐命善曰。吏批之政。則其爲虛閒。近所罕有。予曰。兵判之才。果爲難矣。初頭望筒。予皆散點於末副矣。旣排之望。擧皆變易。已定之次。必皆差錯。全筒幻面。大政翻局。設以他人處之。頭緖必多顚倒。手脚難免荒亂。而兵判乃能應卒於旣易之望。卒辦於難排之際。信口呼望。隨手排入。如用宿定之望。如排舊擬之筒。予則曰。才則才矣。命善曰。聰明才識。本來難矣。予曰。此亦廟議。予第言之矣。兵判事果何如也。命善曰。今番事極其不是矣。予曰。予於兵判。奬用如何。而邇來擧措。却復如是。誠慨然矣。此與簠簋不餙之義。事或差異。義取斷章。乃有日前軍號之改書下矣。所失在失。則不必多言。且不欲索言者。意亦有在耳。然以道理上言之。上之所以待下者。尙不可失信。矧以事君以實之道。豈容乃爾耶。這般義理。捨以勿論。惟彼八座之任。是何等地位。藉令恢張公道。一意做去。群情之猶難盡愜。衆望之尙患難副。事旣欠誠。心或不公。則尙不念甚所處之位乎。若其智慮之所未造。聞見之所未及。則猶屬公罪耳。若以律文言之。厥有公罪。抑有私罪。或公或私之間。自有淺深輕重之別矣。若其智慮之所短。見聞之所坐。則尙可以付之眚災。歸之旡妄。而伊來任用之餘。今却如此。予所以竊爲慨然者也。其所謂翌月赴任者。豈但止於二人耶。二人之外。至有十四人之多。而且二人之稽滯日子。一則十有二日。一則爲二十餘日矣。拈出於許多人中。只作兩邊將窠者。其果誤聽政吏之說。則亦可以誘之公罪。豈不曰事之旡妄乎。然其事會。又甚孔巧。今者政吏。卽前日竄配之猾胥。而乃近來兵判之還差者也。事件固多訝惑。細節都付容恕矣。大扺待下之道。尙難無信。其在事上之義。寧容欠誠也。近日之事。全沒實心。都欠誠信。予於此等事。亦何必少費聲氣也。非不欲處分於都政之前。昨夏旣有臨政遞易之事。今夏又有開政中輟之擧。今政又復乃爾。則前後相續。事涉如何。黽勉從便。因令過政。而國體所在。終不可置之矣。至於日前云然之說。其欲說道。予實赧然。旣有公罪。又有私罪。豈料沒信之若是。始覺知人之未易。是則予未則哲之故也。事係一二邊將。則雖若微細。而論厥近日擧措。則大無誠信。近來擢用。蓋以爲了了。而斯人也有斯。豈不憫然乎。以有曰無。欲諱難諱者。是何道理。是甚分義。予欲說盡其說。將以廢其人也。事雖可罪。而人難終廢。故予姑泯默。而近來士大夫廉防。雖甚壞了。八座重臣。何乃如是乎。命善曰。臣未及登筵之前。只知邊將事之不善處義而已。今承聖敎。兵判事誠不勝慨咄矣。予曰。卿未盡知耶。入稟之事卽然耳。事欲尙寬。故予不索言。以刑議李在學。以伊日軍士房。連爲問稟。當知其裏面。彼軍士房。亦以兵議入直於伊日。必當詳知其入稟之事矣。心或旡妄。跡實欠誠矣。命善曰。不料伊人。乃有是事。雖係大事。只須實對。況其分疏不得之事。旣欺其心。乃欲欺天矣。予曰。予於此人。其實獎用之矣。或云監司之善爲。予亦知爲人之了了。而今却有是事矣。每事之無所見欺。卽所難必。而平日之不欲受欺。乃其自期。豈意今者。見欺於斯人乎。上下之問。不容但已。故將用薄警。而朝廷如此。誠極悶然矣。或其事會之適然耶。果其見誤於下輩耶。抑亦自家眞有是事耶。無其轉達之際。有所爽實而然耶。然而伊日承宣。豈有傳訛之理耶。命善曰。安道揆之更差執吏。誠無狀矣。予曰。試以末段事言之矣。兵判之言。則只聽執吏之言。果有二人之請罷云。其果然乎。刑曹判書李命植曰。其果云然矣。予曰。誠以二邊將之在所當罷。訐告於堂上云耶。然則十四人之不爲幷告。是何委折耶。命植曰。以此發問。則十四人。特以赴任之不遠。而不爲幷告云矣。予曰。如彼下隸。又何足責耶。渠輩生涯。專在於此等幻弄矣。因謂命植曰。供辭勿施。以還發前配所之意草記。予曰。前吏曹參議沈念祖仍任前職。使之開政。先開政後謝恩。予曰。吏兵批望筒卽速持入。予曰。金文淳之經先出去。事甚可訝。未入啓之疏草。不得傳播者。其禁申嚴。則從何先聞。而有此經出乎。其所轉示。果是誰也。其須知入。命善曰。近來反詈之弊。至於此極。良可駭歎。
정조 5년 · 강
許施嶺伯鹽本米代錢之請。
정조 5년 · 목
領議政徐命善啓言。慶尙監司趙時俊狀啓中。鹽貿之點閱。價本之公定。可以防奸。鹽本米之勿許飜作。直給代錢。亦可以除弊矣。依此狀請施行。從之。
정조 5년 · 목
領議政徐命善啓言。總戎使李柱國本兼之任。未免相妨。左尹許遞。從之。
정조 5년 · 강
命尙衣院員役掌標造給。
정조 5년 · 목
尙衣提調鄭民始啓言。尙衣院員役。自有定數。而掌標分給。不如其數。請令依數造給。從之。敎以。此外必有此等之處。令兵曹更加相考。均一磨鍊造給。
정조 5년 · 강
改差雲山郡守趙彥心。狼川縣監李碩模。
정조 5년 · 목
大司憲李★(土+甲)啓言。生民休戚。專在於守令。而雲山郡守趙彥心。狼川縣監李碩模。奏對怪駭。擧措顚錯。幷施罷職之典。敎以。兩倅之末擬點下。意在疏滯。而觀於筵中擧措。難責百里之任。然何必罷黜。改差也。
정조 5년 · 목
敎曰。在朝家尙寬之政。不欲索言。設令本事有百倍於此者。如出旡妄之擧。宜付無情之科。而伊日擧措。大是意外。此而置之。無以戢勵頹風。始乃論勘。爲慮臨政。遞易銓官故爾。兵曹判書李性源罷職。
정조 5년 · 강
以蔡濟恭爲兵曹判書。蔡弘履爲左尹。
정조 5년 · 목
敎曰。兵曹判書前望單子入之。又敎曰。新除授兵曹判書卽爲牌招。傳授命召。又敎曰。命召傳授。一時爲急。則何敢違牌乎。更爲牌招。 敎曰。漢城左尹前望單子入之。
정조 5년 · 강
命正朝賀儀權停。
정조 5년 · 목
禮曹啓言。上辛祈穀 祭。旣未親行。則來正朝陳賀節目。今方磨鍊。而正日迫近。不得循例擧行。敎以。正朝日朝賀。旣係應行之禮。則不必權停。而至賀旣以歲饑安徐。正朝賀儀。宜無異同。一體權停也。
정조 5년 · 강
知春秋蔡濟恭。陳疏乞退。賜批。
정조 5년 · 목
疏略曰。臣之前後方命之罪。臣自知之。噫臣之休致之願。其端非一。而邇來雖曰連上五章。皆因誣衊罔極。辨理是急。終不得悉暴乞退之由。臣之前後封章。每以不捨二字爲敎。從古以來。爲臣子而求退者。以上之不捨故耳。若已捨之。何退之求。殿下諭之以不捨。臣則懇之以必退。人之所欲。天若竟副。上有待臣以禮之美。下無鍾鳴漏盡之譏。臣主俱榮。機在此時。不知臣者。謂臣求退之擧。激於金文淳輩構捏之言而發也。臣則無是也。文淳前後之疏。皆文淳之文。前後之辱。皆非文淳之意。設令文淳辱臣。臣不當與渠呶呶。況於空蕩蕩地。乃與之說往說來乎。臣治疏從縣道送入坼營。坼營以爲政院不捧。還送疏本。縣道封章。旣有道臣狀啓。則政院還送臣未聞其例。況臣雖不足言。以崇品之臣。上乞退之疏。不稟還給。亦一異事。臣竊惑焉。飭敎繼降。謹詣東城之外。直呈前日之疏。還歸舊次。臣罪尤無所逃。批以。所辭過矣。卿其勿辭行公。
정조 5년 · 강
東萊府使趙英鎭疏陳弊瘼。賜批。
정조 5년 · 목
疏略曰。臣所莅之府。遠接馬島狡倭恒留館中。販商聚集境囚。其爲海防之首界。邊圉之要地者。視北之六鎭。西之七邑。尤有重焉。從前邑中之流弊痼瘼。專由於人口少而軍額多。一身二役。便屬恒茶。乃於數年之間。又有能櫓軍加定名色。其勢不得不添役於民。此外手俵買米一事。係是目下救荒之緊務。故幷此附聞。其一則能櫓軍之弊也。能櫓軍之散在各邑者。以本府分防軍換定者。可謂一時變通之宜。仍念櫓軍之名。亦爲其使船而設也。雖無事之時。布置咫尺之地然後。可以赴急於呼吸之頃。今乃以所居稍左之農民。苟然充數。則其疏於操櫓。姑勿論。而猝當洋中有事之際。何暇招聚而駕海乎。乞令廟堂稟處焉。其次則手俵買米也。蓋手俵云者。開市時館倭與萊民。以雜物互相交易之際。倭人若不能卽給原價。則預賣館中應給之米。折價成手俵以約。及至入給之時。持手俵受出厥米。蓋以預買之故。不無餘利。年前金悌行之爲本府府使時。手俵預買。官㰌其利。民不得聊賴。故柳戇狀請防禁。官買之禁。事理當然。幷與民買而防之者。未知何所據而然也。臣意則自今嚴立科條。官長則絕不得犯乎預買。民問則許令如例賣買。以爲救荒之一助。此在朝家一番指揮問事。而察邊土切要之務。亟下臣章。從長覆奏焉。批以。所陳弊瘼。令廟堂論理稟處。
정조 5년 · 강
慶尙監司趙時俊疏陳十條。賜批。
정조 5년 · 목
疏略曰。臣謹就道內邑瘼民弊之不可不及時矯革者。凡十條附陳。以竢裁處。一。進上席子之弊也。安東等八邑。每年長興庫尙衣院所納席子。爲一千三百餘張。而京司上納之際。點退之弊。目前已然。情債之徵。逐歲倍加。又有別卜定白廣席及冬至使求請之例。而價本則隨用隨下。不入於元定席價之中矣。大抵元定席價之每年應給米布及復戶。移作京貢。或付席子契。或付員役。如尙方例。使之受價進排。則在都民爲資生之道。在席戶爲祛弊之端。而莞草則海西三南。無處不產。貢人之貿用。亦似不難。矯捄之道。無出於此。一。沿江邑儲置追劃之弊也。本道穀物之漸縮。雖緣荐飢停退。而亦由儲置移作之故也。目今京廳恒用。旣甚苟艱。則儲置條之依節目準劃。固是行不得之事。而臣意則統水兩營別餉米。係是待變軍需。雖不可輕議移用。而以此有裕之穀。補彼供倭之需。亦不害爲通變之道。一道內秋還之弊也。本道穀物。沿海諸邑。則在在不敷。矯革之方。莫如貿遷。臣謂明秋捧糴時。一從民願與時價。以錢代捧。恐合便宜。一。牟還之弊也。救荒之穀。莫緊於牟麥。而今當設賑之時。多分少留。終欠不虞之備。易放難斂。又添無前之弊。臣意則明年還捧時。就其最多處。限五萬石以錢代捧。勿論牟與租。移送於穀少之邑。亦涉便當。一。書院追享鄕祠新設之弊也。臣於受任之後。隨其所聞。已有一二毀黜。而若不一切防遏。則其流之弊。有不可勝言。此後雖有建祠追配之請。如非筵稟定奪。則毋得許施。一。本營牙兵別武士之弊也。牙兵之頉役塡額。幷付諸該邑擧行。使營下書記。不得如前主管。則事面得宜。至若別武士。每等試才時。若有沒技者多。則使之比較。止取一人。其於激勸之道。愼惜之意。亦可謂兩行不悖矣。一。道內義僧之弊也。僧役偏苦。殆甚於平民。大扺南北漢義僧防番錢。分排列邑各寺。使之徵捧上送。臣意則兩山城排用之太濫者。宂費之可祛者。量宜刪除。而本道義僧。特爲減額。俾爲僧徒敍力之道矣。一。多大鎭倭船瞭望之弊也。及時變通。恐不可緩。而瞭望之處。宜存界限。遠鎭近堡。替相瞭探。無或違越。則邊情無疏虞之慮。一。軍威舊還與軍丁之弊也。今以逃戶之逋替徵。則畢竟至虛一境後乃已。此豈非大可悶哉。且本縣軍額。爲弊滋甚。而刊册所付臣營屬各邑軍。限折半移送他各邑。以敍目前之急。實合事宜。至於停捧反作兩逋穀。則與其徒存鬼錄。毋寧蕩其虛簿。一。醴泉仁同逋穀之弊也。蓋此兩邑逋穀。雖至百年之久。旣難收殺。徒害平民。此是不可不蕩減者也。幷乞令廟堂稟處焉。批以。十條說弊。俱甚相據。許令廟堂稟處。卿其勿辭欽哉。
정조 5년 · 목
以申應顯爲大司諫。林鵬翰爲雲山郡守。李趾采爲狼川縣監。陳盛漢爲利城縣監。
정조 5년 · 강
以鄭志儉爲承旨。
정조 5년 · 목
成均館啓言。學製之未滿元數。而設行合製。旣無可據前例。但當初定式時。學製過限。則削其當等之製而已。旣無幷與合製勿試之定式。今於傳敎之下。不敢一一臚陳。惶恐待罪。敎以。勿待罪。必於歲前。從長擧行。
정조 5년 · 목
具翼善冠袞龍枹。乘輿出協陽門。 予曰。 眞殿當先爲展拜。侍衛則留待仁政門之意。預爲知委。至仁政門外。予曰。諸大臣方在秪迎所。明日萬安門乘輿時入侍事。遣注書傳諭。
정조 5년 · 강
召見守令邊將出六初仕復職人于誠正閣。
정조 5년 · 강
備邊司。以立廛市民詢問啓。
정조 5년 · 목
該司啓言。招致立廛市民詢問。則以爲涼揮項一款。大關渠廛之生涯。蓋前此有禁條之時。軍卒輩雖或潛賣。猶不至狼藉。今若許其收稅。任其亂賣。則畢竟事勢。必致客反爲主之境。渠等失業。更無餘地。無寧依前禁條。稍存界限云。敎以。卿等與本署提調相議。從長決給。
정조 5년 · 강
命尹冕東疏陳關防諸條。更觀前頭。隨時矯弊。
정조 5년 · 목
備邊司啓言。兵曹參議尹冕東上疏。附陳關防諸條。時原任大臣將臣。各具意見稟處事命下矣。判府事鄭存謙以爲。今此疏陳。儘有意見。而鎭堡中。亦自有緊歇緩急之別。只就其最關要害。合有措置處。令守臣審其形便。論理狀聞。長垣之防岸。其說有據。而此時有難幷議垣內之守。所陳諸條。係是築垣以後事。不須枚論。惟是種樹一條。行之易收效長。每年種枳。本有節目。更加申飭。兼植雜木。至於守城之方。惟在守臣之講究料度云。領府事金尙喆。判府事鄭弘淳李徽之。病不收議。訓鍊大將具善復以爲。今此疏論諸條。深得關防利害。而長垣卽土城之謂也。其所論儘有意見。至於十二鎭堡舟師之論。似難輕議。其餘十一條。築城然後始可以次第設施云。總戎使李柱國以爲。治兵之要。不在於多寡。守城之方。亦不在於險阻。鍊習其卒伍。精銳其器械。實合於綢繆之策云。禁衛大將李敬懋以爲。守城之制。自有用處。豈但江都爲然。外而關防。內而保障。何所不宜。亦當鳩䲥財而成之。量力而圖之。不合遽令設施。徒作紙上之空言。伏候上裁云矣。敎以。事係關防。有難輕易決定。更觀前頭。以爲隨時矯弊之地。
정조 5년 · 강
秋曹。以擊錚人原情覆啓。
정조 5년 · 목
刑曹啓言。全州居梁大平擊錚原情。本府營主人之役。渠父給價千餘兩買得矣。元貢革罷。例爲還推。故呈狀本曹。只以所受米價折半百餘兩徵給。其外不復推出云矣。以此稱冤。民習可痛。自當在勿施之中。而其猥越之罪。請照律勘處。允之。又啓言。尙州居童蒙金古宏原情草記事命下矣。遠外獄情。有難遙度。若令本道道臣。更行査覈。則或有端緖之可以鉤得者。臣等淺見。不出於斯。從之。
정조 5년 · 강
命加定牛黃。仍爲裁減。
정조 5년 · 목
內醫院啓言。臘劑加定牛黃裁減便否稟處事命下矣。當初該曹之裁減。儘有意見。今又往復。則所見與前無異云。加定牛黃二十二部。請仍爲裁減。允之。
정조 5년 · 강
命吏曹參判金文淳罷職傳旨爻周。
정조 5년 · 목
敎曰。宜開進身之路。吏曹參判金文淳罷職傳旨爻周。
정조 5년 · 강
命兵曹判書蔡濟恭記過蕩滌。
정조 5년 · 목
政院。以濟恭違牌啓稟。敎以。事體所在。極爲未安。更卽牌招去來。各別申飭。 敎曰。軍兵去就。尙不擧行。紀律所在。萬萬寒心。兵曹判書蔡濟恭記過。又敎曰。事關師律。故不得已記過矣。今則旣已肅謝。軍兵去就。可以擧行。且輔國重臣體重。兼兵曹判書蔡濟恭記過蕩滌。
정조 5년 · 강
命典獄主簿張弼漢。造紙別提玄光國拿處分揀。平安都事邊得翰汰去放送。
정조 5년 · 목
因拿處傳旨。敎以。分揀。又以拿囚啓。敎以。旣命藏牌。何必滯囚。本職汰去後放送。
정조 5년 · 강
命罪人安道規。過三日後發配。
정조 5년 · 목
刑曹。以道規還發配所啓。敎以。姑爲保放。過初三日後發配。
정조 5년 · 목
中部元戶三千九百十九戶。男一萬一千四百二十一口。女一萬二千九百八十七口。東部元戶六千八百十九戶。男一萬三千八百三口。女一萬四千一百八十九口。西部元戶一萬三千六百三戶。男三萬六千一百四十四口。女三萬八千七百四十口。南部元戶八千八百九十三戶。男二萬五千五百八十三口。女二萬七千四百二十七口。北部元戶五千五百八戶。男一萬一千八百三十三口。女一萬二千九百十六口。五部都元戶三萬八千七百四十二戶。男九萬八千七百八十四口。女十萬六千二百五十九口。
정조 5년 · 강
詣 宗廟省牲。詣 社稷省器省牲。仍詣 永禧殿。行酌獻禮。